นายกรัฐมนตรี ร่วมกิจกรรมรณรงค์ยุติความรุนแรงต่อเด็ก สตรี และบุคคลในครอบครัว ประจำปี 2565
ก่อนการประชุมคณะรัฐมนตรี นายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ นำคณะผู้บริหารเข้าพบพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม บริเวณโถงกลาง ตึกสันติไมตรี ทำเนียบรัฐบาล เพื่อประชาสัมพันธ์กิจกรรมรณรงค์ยุติความรุนแรงต่อเด็ก สตรี และบุคคลในครอบครัว ประจำปี 2565 พร้อมติดเข็มกลัดริบบิ้นสีขาว ซึ่งเป็นสัญลักษณ์สากลในการเผยแพร่การจัดกิจกรรมอย่างต่อเนื่องทุกปีแก่นายกรัฐมนตรี โอกาสนี้ นายกรัฐมนตรีกล่าวเชิญชวนคนไทยทุกคน ร่วมกันแสดงพลังและรณรงค์ยุติความรุนแรงต่อเด็ก สตรี และบุคคลในครอบครัวทุกรูปแบบ เพื่อสร้างครอบครัวที่มีความอบอุ่น มั่นคง และสังคมไทยที่มีความสุขอย่างยั่งยืน ครอบครัวเป็นจุดเริ่มต้นที่สำคัญของการยุติความรุนแรง ย้ำทุกฝ่ายร่วมมือกันสร้างการเปลี่ยนแปลงให้สังคมไทยดีขึ้นต่อไปสำหรับกิจกรรมรณรงค์ยุติความรุนแรงต่อเด็ก สตรี และบุคคลในครอบครัว ประจำปี พ.ศ. 2565 จัดขึ้นภายใต้แนวคิด “R-E-S-P-E-C-T : สร้างการยอมรับต่อความเท่าเทียม” เพื่อให้สังคมตระหนักและเห็นถึงความสำคัญของปัญหาความรุนแรงต่อเด็ก สตรี และบุคคลในครอบครัว ตลอดจนเห็นความสำคัญของพระราชบัญญัติคุ้มครองผู้ถูกกระทำด้วยความรุนแรงในครอบครัว พ.ศ. 2550 ช่วยให้มีความเข้าใจและเข้าถึงสิทธิของตนเองในการใช้กฎหมาย ตลอดจนเพื่อให้ทุกภาคส่วนได้ร่วมมือกันยุติความรุนแรงต่อเด็ก สตรี และบุคคลในครอบครัว โดยใช้ริบบิ้นสีขาวเป็นสัญลักษณ์สากล